“อภิศักดิ์” เผยหุ้นร่วงแรงวันนี้มาจากปัจจัยตปท. ยันไม่เกี่ยวกับทีมศก.ชุดใหม่
"อภิศักดิ์ ตันติวรวงศ์" รมว.คลัง เผยหุ้นร่วงแรงวันนี้มีปัจจัยมาจากตปท. ยันไม่เกี่ยวกับภาพลักษณ์ทีมเศรษฐกิจชุดใหม่ เชื่อสถานการณ์จะดีขึ้นเมื่อรัฐฯ ผลักดันมาตรการกระตุ้นเศรษฐกิจออกมา เผยเตรียมลุยงานด่วนเติมเงินรากหญ้า-ขับเคลื่อนลงทุนรัฐฯ 
24 ส.ค. 2558

นายอภิศักดิ์ ตันติวรวงศ์ รมว.คลัง เปิดเผยว่า งานเร่งด่วนที่จะต้องรีบดำเนินการในขณะนี้ คือการเติมเงินให้รากหญ้า ซึ่งจะดำเนินการผ่านธนาคารภาครัฐเป็นกลไกหลัก แต่จะไม่ใช่การแจกเงิน พร้อมกันนั้นจะต้องขับเคลื่อนการลงทุนภาครัฐให้เกิดขึ้นเร็วที่สุด โดยหวังว่ามาตรการต่าง ๆที่ทีมเศรษฐกิจของรัฐบาลจะหลักดันออกมาจะช่วยประคองเศรษฐกิจไทยไม่ให้ล้มไปมากกว่านี้
นอกจากนั้น ยังมีแนวคิดจะผลักดันให้ระบบชำระเงินทั่วประเทศเป็นการดำเนินการผ่านอิเล็กทรอนิกส์ และให้ภาคธุรกิจใช้บัญชีเดียว
ส่วนกรณีที่ตลาดหุ้นไทยปรับตัวลงแรงในวันนี้น่าจะมาจากหลายเหตุผลประกอบกัน โดยปัจจัยหลักมาจากต่างประเทศ ไม่เกี่ยวข้องกับภาพลักษณ์ของทีมเศรษฐกิจชุดนี้ เพราะสิ่งที่เกิดขึ้นในวันนี้คล้ายกับเมื่อตอนเกิดเหตุการณ์แบล็คมันเดย์ ดังนั้น แม้ตลาดหุ้นไทยจะมีพื้นฐานดีแต่ดัชนีตลาดหุ้นทั่วโลกปรับตัวลดลงก็คงหลีกเลี่ยงผลกระทบไม่ได้ โดยเชื่อว่าหลังจากนี้เมื่อรัฐบาลผลักดันมาตรการกระตุ้นเศรษฐกิจออกมาแล้วเชื่อว่าสถานการณ์น่าจะดีขึ้น
“เรื่องหุ้นมีทั้งคนซื้อและคนขายเป็นเรื่องปกติ มีคนขายมากมีคนซื้อน้อยก็ปรับตัวลดลงเป็นธรรมดา ไม่อยากให้คิดว่ามาจากเหตุผลใดเหตุผลหนึ่ง เรื่องหุ้นมันเกี่ยวกับหลายสาเหตุ” นายอภิศักด์ กล่าว